KOMISIJOS ĮGYVENDINIMO SPRENDIMAS (ES) 2022/101

2022 m. sausio 24 d.

dėl Nyderlandų Karalystės dekreto dėl mažiems vaikams skirtų gėrimų ir pieno, apie kuriuos pranešta pagal Europos Parlamento ir Tarybos reglamento (EB) Nr. 1925/2006 12 straipsnį, projekto

(pranešta dokumentu Nr. C(2022) 313)

(Tekstas autentiškas tik nyderlandų kalba)

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2006 m. gruodžio 20 d. Europos Parlamento ir Tarybos reglamentą (EB) Nr. 1925/2006 dėl maisto produktų papildymo vitaminais ir mineralais bei tam tikromis kitomis medžiagomis (1), ypač į jo 11 straipsnio 2 dalies b punktą ir 12 straipsnį,

kadangi:

(1) Reglamentu (EB) Nr. 1925/2006 dėl maisto produktų papildymo vitaminais ir mineralais bei tam tikromis kitomis medžiagomis nustatyta, kad, jei nėra Bendrijos nuostatų, pranešama apie naujas nacionalines nuostatas, susijusias, inter alia, su draudimu naudoti tam tikras kitas medžiagas arba jų naudojimo ribojimu gaminant konkrečius maisto produktus, ir šios nuostatos vertinamos;

(2) laikydamosi tvarkos, numatytos Reglamento (EB) Nr. 1925/2006 12 straipsnyje, siejamame su 11 straipsnio 2 dalies b punktu, Nyderlandų valdžios institucijos 2020 m. liepos 28 d. pranešė Komisijai apie dekreto projektą, kuriame pateikiamos taisyklės dėl maisto produktų, pagamintų iš karvių arba ožkų pieno baltymų, į kuriuos įdėta bent vieno ar daugiau vitaminų, mineralų ar kitų medžiagų ir kurie skirti naudoti kaip gėrimas mažiems vaikams nuo vienerių iki trejų metų (Plataus vartojimo prekių akto dekretas dėl mažiems vaikams skirtų produktų ir pieno);

(3) dekreto projekto 1 straipsnyje pateikiamos „gėrimo mažiems vaikams“ ir „pieno mažiems vaikams“ apibrėžtys;

(4) dekreto projekto 3 ir 4 straipsniuose nustatyti reikalavimai dėl „gėrimo mažiems vaikams“ ir „pieno mažiems vaikams“ sudėties, įskaitant tam tikrų kitų medžiagų naudojimo apribojimus, kaip tai suprantama pagal Reglamento (EB) Nr. 1925/2006 2 straipsnio 2 dalį;

(5) visų pirma dekreto projekto 3 straipsnyje nustatyti minimalūs baltymų, lipidų ir angliavandenių sudėties reikalavimai, nustatyti Komisijos deleguotojo reglamento (ES) 2016/127 (2) II priede;

(6) be to, dekreto projekto 4 straipsnyje numatyta, kad tam tikroms kitoms medžiagoms taikomi Deleguotojo reglamento (ES) 2016/127 II priede nustatyti sudėties reikalavimai;

(7) Nyderlandų valdžios institucijos mano, kad planuojama priemonė yra pagrįsta žmonių sveikatos apsaugos motyvais. Kalbant konkrečiau, Nyderlandų valdžios institucijos teigia, kad, siekiant užtikrinti, kad maži vaikai valgytų saugius „kitų medžiagų“ kiekius, „pienas mažiems vaikams“ ir „gėrimai mažiems vaikams“ turėtų atitikti tuos pačius sudėties reikalavimus „kitoms medžiagoms“, kaip ir nustatytuosiuose suderintuose teisės aktuose dėl tolesnio maitinimo kūdikių mišinių;

(8) pagal Europos Parlamento ir Tarybos reglamento (ES) Nr. 609/2013 (3) 12 straipsnį, kuriuo reikalaujama, kad Komisija išnagrinėtų, ar reikalingos specialios nuostatos dėl mažiems vaikams skirtų pieno gėrimų ir panašių produktų, 2016 m. kovo 31 d. Komisija priėmė ataskaitą (4). Šioje ataskaitoje padaryta išvada, kad nebūtina nustatyti konkrečių šios kategorijos maisto produktų nuostatų, nes teisingai ir visapusiškai taikant Europos Sąjungos maistui skirtų teisės aktų bendrąją sistemą galima tinkamai reglamentuoti mažiems vaikams skirtų pieno gėrimų sudėtį ir informacijos apie produktų savybes teikimą. Tokios išvados buvo pagrįstos 2013 m. Europos maisto saugos tarnybos (toliau – Tarnyba) mokslinėmis rekomendacijomis dėl mažų vaikų maitinimo mišinių (5), kuriose ji pažymėjo, kad šie produktai neturi ypatingo vaidmens ir „negali būti laikomi būtinumu patenkinti mažų vaikų mitybos poreikius“, palyginti su kitais maisto produktais, kurie gali būti įtraukti į įprastą jų racioną;

(9) todėl nuo 2016 m. liepos 20 d. mažiems vaikams skirti pieno gėrimai laikomi įprastais maisto produktais, taigi jiems taikomos tik horizontaliosios Europos Sąjungos maisto srities teisės aktų taisyklės;

(10) tuo atveju, kai valstybė narė sudaro kliūtį prekybai, ta priemonė neturėtų pažeisti Sutarties 34 ir 36 straipsnių ir turėtų būti tinkama ir proporcinga siekiamam pagrįstam tikslui. Kalbant apie proporcingumą, priemonė neturėtų viršyti to, kas būtina siekiant veiksmingai apsaugoti pateisinamą tikslą;

(11) Nyderlandų valdžios institucijos nepateikia jokių mokslinių įrodymų savo argumentui, kad papildomos taisyklės turi būti priimtos nacionaliniu lygmeniu, pagrįsti ir nepagrindžia jokios rizikos žmonių sveikatai, kuri kiltų, jei „gėrimai mažiems vaikams“ ir „pienas mažiems vaikams“ neatitiktų tokių sudėties reikalavimų. Vietoje to jos aiškina, kad Nyderlandų sveikatos taryba šiuo metu tiria mitybos standartus ir atlieka mokslinius tyrimus, susijusius su vaikų nuo gimimo iki dvejų metų mityba, ir kad, remiantis šiais rezultatais ir patarimais, galima svarstyti galimybę pritaikyti dekreto projektą;

(12) be to, Nyderlandų valdžios institucijos nepateikė mokslinių įrodymų, dėl kurių kiltų abejonių dėl 2013 m. Tarnybos pateiktų mokslinių rekomendacijų (6), kuriomis Komisija grindė savo išvadas 2016 m. priimtoje ataskaitoje. 2016 m. Komisijos ataskaitos dėl mažiems vaikams skirtų pieno gėrimų ir panašių produktų išvadose nustatyta, kad nebūtina nustatyti konkrečių nuostatų dėl mažų vaikų vartojamų maisto produktų sudėties reikalavimų, kaip antai pateiktų projekte, apie kurį pranešta;

(13) taigi Nyderlandų valdžios institucijos nepateikia jokio mokslinio pagrindimo, kuriuo būtų galima pagrįsti būtinybę nustatyti specialius sudėties reikalavimus, taikomus „kitoms medžiagoms“ produktams, parduodamiems kaip „gėrimai mažiems vaikams“ ir „pienas mažiems vaikams“;

(14) pagal Reglamento (EB) Nr. 1925/2006 12 straipsnio 2 dalį Komisija 2020 m. spalio 5 d. konsultavosi su Maisto grandinės ir gyvūnų sveikatos nuolatiniu komitetu;

(15) atsižvelgdama į šias pastabas, 2021 m. sausio 27 d. Komisija pagal Reglamento (EB) Nr. 1925/2006 12 straipsnio 3 dalį pateikė neigiamą nuomonę dėl projekto, apie kurį pranešta, visų pirma dėl jo 3 ir 4 straipsnių, ir turi pradėti to reglamento 12 straipsnio 3 dalyje nustatytą procedūrą;

(16) todėl Nyderlandų valdžios institucijų turėtų būti paprašyta nepriimti aptariamo dekreto projekto 3 ir 4 straipsnių, nes, remdamosi pirmiau pateiktomis pastabomis, jos nepateikė būtinų jų priėmimo pagrindimo motyvų ir 2021 m. sausio 27 d. Komisija pateikė neigiamą nuomonę dėl tų straipsnių;

(17) šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ SPRENDIMĄ:

Vienintelis straipsnis Nyderlandų Karalystė, remdamasi Komisijos neigiama nuomone ir šio sprendimo pastabomis, nepriima Plataus vartojimo prekių Dekreto dėl projekto dėl mažiems vaikams skirtų gėrimų ir pieno, apie kurį ji pranešė Komisijai pagal Reglamento (EB) Nr. 1925/2006 11 straipsnio 2 dalies b punktą, 3 ir 4 straipsnių, dėl kurių Komisija pateikė neigiamą nuomonę, apie kurią Nyderlandų valdžios institucijoms pranešta 2021 m. sausio 27 d. Šis sprendimas skirtas Nyderlandų Karalystei.

Priimta Briuselyje 2022 m. sausio 24 d. Komisijos vardu Stella KYRIAKIDES Komisijos narė

(1) OL L 404, 2006 12 30, p. 26.

(2) 2015 m. rugsėjo 25 d. Komisijos deleguotasis reglamentas (ES) 2016/127, kuriuo Europos Parlamento ir Tarybos reglamentas (ES) Nr. 609/2013 papildomas specialiaisiais pradinio ir tolesnio maitinimo kūdikių mišinių sudėties ir informacijos apie juos teikimo reikalavimais ir su kūdikių bei mažų vaikų maitinimu susijusios informacijos teikimo reikalavimais ( OL L 25, 2016 2 2, p. 1 ).

(3) 2013 m. birželio 12 d. Europos Parlamento ir Tarybos reglamentas (ES) Nr. 609/2013 dėl kūdikiams ir mažiems vaikams skirtų maisto produktų, specialiosios medicininės paskirties maisto produktų ir viso paros raciono pakaitalų svoriui kontroliuoti ir kuriuo panaikinami Tarybos direktyva 92/52/EEB, Komisijos direktyvos 96/8/EB, 1999/21/EB, 2006/125/EB ir 2006/141/EB, Europos Parlamento ir Tarybos direktyva 2009/39/EB ir Komisijos reglamentai (EB) Nr. 41/2009 ir (EB) Nr. 953/2009 (OL L 181, 2013 6 29, p. 35).

(4) Komisijos ataskaita Europos Parlamentui ir Tarybai dėl mažiems vaikams skirtų mišinių (COM/2016/0169 final).

(5) EFSA Panel on Dietetic Products, Nutrition and Allergies, 2013, Scientific Opinion on nutrient requirements and dietary intakes of infants and young children in the European Union, EFSA Journal 2013;11(10):3408.

(6) Ten pat.